b'\n_START_ARTICLE_\nNordisk Elektricitets Selskab\n_START_PARAGRAPH_\nNordisk Elektricitets Selskab ofte forkortet N.E.S. var et dansk firma, der producerede elartikler. Det var grundlagt 1908 og fusionerede tres \xc3\xa5r senere med Lauritz Knudsen under navnet LK-NES._NEWLINE_Virksomheden blev grundlagt i 1908 som et lille v\xc3\xa6rksted i Mikkel Bryggers Gade af en grovsmed, H.F. Jensen, og en urmager ved navn Jacobsen. De d\xc3\xb8bte firmaet Moderne Mekanik. \xc3\x85ret efter flyttede de til Vesterbrogade 80. I 1913 k\xc3\xb8bte Oscar Ekman part i firmaet, der samtidig flyttede til et Ellebjerggade/Trekronergade 157 (nu Str\xc3\xb8mmen) i Valby og \xc3\xa6ndrede navnet til Nordisk Elektricitets Selskab. Firmaets nye bygninger var tegnet af Valdemar H. Hammer._NEWLINE_Ekmann blev eneindehaver af firmaet den 1. september 1913, hvor han fortsatte med at lave N.E.S. strygejern, og i 1927 udvidede han produktionen med lave lampefatninger og vejarmaturer. Senere fulgte produktion af stikkontakter, marined\xc3\xa5ser, knivafbrydere og tavlemateriale._NEWLINE_I 1968 blev NES overtaget af LK. Ved den tid var mellem 800 og 1200 mennesker besk\xc3\xa6ftiget p\xc3\xa5 NES._NEWLINE_NES havde helt fra grundl\xc3\xa6ggelsen indk\xc3\xb8bt eksemplarer af konkurrenters elektriske produkter p\xc3\xa5 europ\xc3\xa6isk plan, unders\xc3\xb8gt og gemt dem til inspiration. Men efter overtagelsen var der ikke behov for denne samling, og den blev derfor destrueret efter ordre fra en underdirekt\xc3\xb8r p\xc3\xa5 LK, som ikke var bevidst om, at samlingen kunne have v\xc3\xa6ret interessant for Danmarks Tekniske Museum._NEWLINE_I 1976 blev fabrikken i Valby lukket.'